LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL VALSTYBINĖS AUGALININKYSTĖS TARNYBOS PRIE ŽEMĖS ŪKIO MINISTERIJOS NUOSTATŲ IR ADMINISTRACIJOS STRUKTŪROS PATVIRTINIMO

2010 m. gegužės 24 d. Nr. 3D-490

Vilnius

Vadovaudamasis Lietuvos Respublikos Vyriausybės 2010 m. balandžio 28 d. nutarimo Nr. 461 „Dėl Valstybinės augalininkystės tarnybos prie žemės ūkio ministerijos steigimo“ (Žin., 2010, Nr. 51-2489) 2 punktu:

1. T v i r t i n u pridedamus:

1.1.Valstybinės augalininkystės tarnybos prie Žemės ūkio ministerijos nuostatus;

1.2.Valstybinės augalininkystės tarnybos prie Žemės ūkio ministerijos administracijos struktūrą.

2. P r i p a ž į s t u netekusiais galios:

2.1. Lietuvos Respublikos žemės ūkio ministro 2003 m. kovo 3 d. įsakymą Nr. 3D-74 „Dėl Valstybinės augalų apsaugos tarnybos nuostatų patvirtinimo“ (Žin., 2003, Nr. 26-1056);

2.2. Lietuvos Respublikos žemės ūkio ministro 2004 m. 31 d. įsakymą Nr. 3D-143 „Dėl žemės ūkio ministro 2003 m. kovo 3 d. įsakymo Nr. 3D-74 „Dėl Valstybinės augalų apsaugos tarnybos nuostatų patvirtinimo“ pakeitimo“ (Žin., 2004, Nr. 52-1762);

2.3. Lietuvos Respublikos žemės ūkio ministro 2008 m. spalio 10 d. įsakymą Nr. 3D-534 „Dėl žemės ūkio ministro 2003 m. kovo 3 d. įsakymo Nr. 3D-74 „Dėl Valstybinės augalų apsaugos tarnybos nuostatų patvirtinimo“ pakeitimo“ (Žin., 2008, Nr. 118-4477);

2.4. Lietuvos Respublikos žemės ūkio ministro 2008 m. gruodžio 29 d. įsakymą Nr. 3D-711 „Dėl žemės ūkio ministro 2003 m. kovo 3 d. įsakymo Nr. 3D-74 „Dėl Valstybinės augalų apsaugos tarnybos nuostatų patvirtinimo“ pakeitimo“ (Žin., 2008, Nr. 150-6116);

2.5. Lietuvos Respublikos žemės ūkio ministro 2005 m. rugpjūčio 5 d. įsakymą Nr. 3D-387 „Dėl Valstybinės sėklų ir grūdų tarnybos prie Žemės ūkio ministerijos nuostatų“ (Žin., 2005, Nr. 96-3605);

2.6. Lietuvos Respublikos žemės ūkio ministro 2008 m. spalio 1 d. įsakymą Nr. 3D-533 „Dėl žemės ūkio ministro 2005 m. rugpjūčio 5 d. įsakymo Nr. 3D-387 „Dėl Valstybinės sėklų ir grūdų tarnybos prie Žemės ūkio ministerijos nuostatų“ pakeitimo“ (Žin., 2008, Nr. 118-4476);

2.7. Lietuvos Respublikos žemės ūkio ministro 2008 m. gruodžio 29 d. įsakymą Nr. 3D-716 „Dėl žemės ūkio ministro 2005 m. rugpjūčio 5 d. įsakymo Nr. 3D-387 „Dėl Valstybinės sėklų ir grūdų tarnybos prie Žemės ūkio ministerijos nuostatų“ pakeitimo“ (Žin., 2008, Nr. 150-6121);

2.8. Lietuvos Respublikos žemės ūkio ministro 1999 m. vasario 22 d. įsakymą Nr. 85 „Dėl Lietuvos valstybinio augalų veislių tyrimo centro nuostatų“;

2.9. Lietuvos Respublikos žemės ūkio ministro 2003 m. liepos 25 d. įsakymą Nr. 3D-304 „Dėl žemės ūkio ministro 1999 m. vasario 22 d. įsakymo Nr. 85 „Dėl Lietuvos valstybinio augalų veislių tyrimo centro nuostatų“ pakeitimo“ (Žin., 2003, Nr. 76-3504);

2.10. Lietuvos Respublikos žemės ūkio ministro 2004 m. balandžio 2 d. įsakymą Nr. 3D-148 „Dėl žemės ūkio ministro 1999 m. vasario 22 d. įsakymo Nr. 85 „Dėl Lietuvos valstybinio augalų veislių tyrimo centro nuostatų“ pakeitimo“ (Žin., 2004, Nr. 52-1765);

2.11. Lietuvos Respublikos žemės ūkio ministro 2008 m. gruodžio 29 d. įsakymą Nr. 3D-714 „Dėl žemės ūkio ministro 1999 m. vasario 22 d. įsakymo Nr. 85 „Dėl Lietuvos valstybinio augalų veislių tyrimo centro nuostatų“ pakeitimo“ (Žin., 2008, Nr. 150-6119).

3. N u s t a t a u, kad įsakymas įsigalioja 2010 m. liepos 1 dieną.

Žemės ūkio ministras	Kazys Starkevičius

PATVIRTINTA

Lietuvos Respublikos žemės ūkio ministro

2010 m. gegužės 24 d. įsakymu Nr. 3D-490

VALSTYBINĖS AUGALININKYSTĖS TARNYBOS PRIE ŽEMĖS ŪKIO MINISTERIJOS NUOSTATAI

I. BENDROSIOS NUOSTATOS

1. Valstybinė augalininkystės tarnyba prie Žemės ūkio ministerijos (toliau – tarnyba) yra Lietuvos Respublikos valstybės institucija, įgyvendinanti valstybinę fitosanitarijos, augalų apsaugos, trąšų, augalų dauginamosios medžiagos, augalų veislių registravimo ir teisinės apsaugos, grūdų ir jų produktų kokybės gerinimo politiką Lietuvos Respublikoje.

2. Tarnybos savininko teises ir pareigas įgyvendina Lietuvos Respublikos žemės ūkio ministerija.

3. Tarnyba savo veikloje vadovaujasi Lietuvos Respublikos Konstitucija, Lietuvos Respublikos valstybės tarnybos, Lietuvos Respublikos fitosanitarijos, Lietuvos Respublikos augalų apsaugos, Lietuvos Respublikos augalų sėklininkystės, Lietuvos Respublikos augalų veislių apsaugos ir kitais įstatymais, Lietuvos Respublikos tarptautinėmis sutartimis, Lietuvos Respublikos Vyriausybės nutarimais, Lietuvos Respublikos žemės ūkio ministro įsakymais, šiais nuostatais bei kitais teisės aktais.

4. Tarnyba yra ribotos civilinės atsakomybės viešasis juridinis asmuo, turintis sąskaitą banke, antspaudą su Lietuvos valstybės herbu ir savo pavadinimu.

5. Tarnybos buveinės adresas: Ozo g. 4A, Vilnius, Lietuvos Respublika.

6. Tarnyba yra biudžetinė įstaiga.

7. Tarnyba yra finansuojama iš valstybės biudžeto. Tarnyba gali būti finansuojama ir iš kitų Lietuvos Respublikos teisės aktų nustatyta tvarka gautų lėšų.

II. UŽDAVINIAI IR FUNKCIJOS

8. Tarnybos uždaviniai yra:

8.1. užtikrinti nacionalinę importuojamų, eksportuojamų, gabenamų tranzitu augalų, augalinių produktų ir kitų objektų fitosanitarinę kontrolę;

8.2. užtikrinti augalų apsaugos produktų registravimą ir vykdyti jų įvežimo, prekybos, sandėliavimo ir naudojimo kontrolę;

8.3. užtikrinti įvežamų, išvežamų ir tiekiamų rinkai vaisių ir daržovių rūšiavimo, pakavimo vietose ir didmeninėje prekyboje atitikties prekybos standartams kontrolę;

8.4. vykdyti genetiškai modifikuotos dauginamosios medžiagos, žmonių maistui ir gyvūnų pašarams neskirtų genetiškai modifikuotų augalų ir augalinių produktų kontrolę vidaus rinkoje ir pasienyje, taip pat genetiškai modifikuotų augalų pasėlių auginimo kontrolę;

8.5. užtikrinti grūdų, dauginamosios medžiagos kokybės ir trąšų naudojimo kontrolę, augalų veislių teisinę apsaugą;

8.6. pagal kompetenciją užtikrinti intervencinių priemonių įgyvendinimą;

8.7. užtikrinti valstybės rezervo maistinių grūdų atsargų kiekio ir kokybės kontrolę;

8.8. pagal kompetenciją dalyvauti užtikrinant saugaus ir sveiko maisto gamybos grandinę.

9. Tarnyba, įgyvendindama jai pavestus uždavinius, atlieka šias funkcijas:

9.1. vykdo fitosanitarinį tikrinimą, siekiant aptikti šalyje paplitusius kenksminguosius organizmus;

9.2. vykdo įvežamų, išvežamų, gabenamų tranzitu augalų bei augalinių produktų ir kitų objektų fitosanitarinį tikrinimą bei išduoda fitosanitarinius sertifikatus eksportą ar reeksportą vykdantiems subjektams;

9.3. vykdo fitosanitarinius standartus atitinkančios medinės pakavimo medžiagos gamintojų vertinimą;

9.4. vykdo Lietuvos Respublikoje pagamintos, vežamos tarp Europos Sąjungos šalių narių ir įvežamos iš trečiųjų šalių medinės pakavimo medžiagos atitikties nustatytiems fitosanitarijos reikalavimams kontrolę;

9.5. vykdo įvežamų iš trečiųjų šalių, vežamų tarp Europos Sąjungos šalių narių ir pervežamų šalies teritorijoje kenksmingųjų organizmų, augalų, augalinių produktų ir kitų objektų, skirtų mokslo ir selekcijos tikslams, kontrolę;

9.6. vykdo asmenų, kurie nori išsirašyti augalo pasus patys, vertinimą, suteikia įgaliojimus išsirašyti augalų pasus savo užaugintai produkcijai ir vykdo minėtųjų asmenų kontrolę dėl atitikties fitosanitarijos reikalavimams, taip pat išduoda augalo pasus;

9.7. vykdo laboratorinius dauginamosios medžiagos, grūdų kokybės ir fitosanitarinius tyrimus;

9.8. vykdo muitinės sandėlių fitosanitarinį vertinimą ir išduoda muitinės sandėlio pripažinimo tinkamu augalinei produkcijai laikyti pažymėjimą;

9.9. vykdo Europos Sąjungos institucijų ir kitų tarptautinių organizacijų informavimą apie nustatytus kenksminguosius organizmus importuojamuose kroviniuose ir šalyje;

9.10. vykdo fitosanitarinio tikrinimo vietos vertinimą dėl tinkamumo atlikti fitosanitarinį tikrinimą įvežamiems iš ne Europos Sąjungos šalių augalams, augaliniams produktams ir kitiems objektams;

9.11. vykdo invazinių augalų rūšių įvežimo, vežimo per Lietuvos Respublikos teritoriją tranzitu, išvežimo ir paplitimo kontrolę;

9.12. vykdo fitosanitarinę stebėseną dėl saugomos zonos statuso nustatymo ir išlaikymo;

9.13. kontroliuoja auginamų, superkamų, įvežamų, perdirbamų, realizuojamų augalų ir augalinių produktų bei kitų objektų atitiktį fitosanitarijos reikalavimams;

9.14. kontroliuoja augalų, augalinių produktų ir kitų objektų, užkrėstų kenksmingaisiais organizmais, jų židinių kenksmingumo šalinimą ar sunaikinimą;

9.15. kontroliuoja krovinių su augalais ir augaliniais produktais judėjimą tranzitu per Lietuvos Respublikos teritoriją;

9.16. kontroliuoja fitosanitarinių priemonių, nustatytų Tarptautinėje augalų apsaugos konvencijoje ir kitose tarptautinėse sutartyse, taikymą;

9.17. tvarko Lietuvos Respublikos fitosanitarinį registrą;

9.18. rengia ataskaitas Europos Komisijai, Europos Sąjungos šalims narėms, Europos ir Viduržemio jūros augalų apsaugos organizacijai dėl atliktų fitosanitarinių tyrimų, aptiktų kenksmingųjų organizmų židinių, taikomų fitosanitarijos priemonių ir augalų apsaugos produktų kontrolės klausimais;

9.19. atlikusi kenksmingųjų organizmų rizikos vertinimą, sudaro ir teikia tvirtinti žemės ūkio ministrui kenksmingųjų organizmų, dėl kurių Lietuvos Respublikoje vykdomi stebėjimai, sąrašą;

9.20. rengia sertifikuotų medinės pakavimo medžiagos gamintojų sąrašą;

9.21. vykdo pateiktų registruoti augalų apsaugos produktų ir jų veikliųjų medžiagų tapatumo, fizikinių ir cheminių savybių, analizės metodų galiojimo, toksikologinių ir metabolizmo tyrimų, pesticidų likučių augaluose, augaliniuose produktuose ir ant jų, ekotoksikologinių tyrimų, išlikimo ir pasiskirstymo aplinkoje bei efektyvumo vertinimą;

9.22. vykdo augalų apsaugos produktų registraciją ir informuoja Europos Komisiją ir Europos Sąjungos šalis nares apie registruotus augalų apsaugos produktus;

9.23. vykdo analogiškų augalų apsaugos produktų vertinimą ir priima sprendimus dėl leidimo prekiauti tokiais produktais išdavimo;

9.24. vykdo augalų apsaugos produktų įvežimo, saugojimo, prekybos ir naudojimo kontrolę;

9.25. vykdo augalų apsaugos produktų pavyzdžių paėmimą jų kokybei nustatyti;

9.26. vykdo augalų apsaugos purkštuvų techninių apžiūrų kontrolę;

9.27. kontroliuoja geros augalų apsaugos praktikos, geros eksperimentinės praktikos reikalavimų laikymąsi, patikrų atlikimą ir pažymų apie žemės ūkio ministro patvirtintų Geros ūkininkavimo praktikos reikalavimų augalų apsaugos produktų naudojimo srityje laikymąsi pateikimą Nacionalinei mokėjimo agentūrai prie Žemės ūkio ministerijos dėl subjektų, siekiančių gauti paramą pagal priemones „Agrarinė aplinkosauga“ ir „Mažiau palankios ūkininkauti vietovės ir vietovės su aplinkosaugos apribojimais“;

9.28. rengia registruotų augalų apsaugos produktų sąrašus;

9.29. rengia įrašymo į Europos Sąjungos veikliųjų medžiagų sąrašą veikliųjų medžiagų vertinimo ataskaitų projektus;

9.30. vykdo įvežamų, išvežamų ir tiekiamų rinkai vaisių ir daržovių rūšiavimo, pakavimo vietose ir didmeninėje prekyboje atitikties prekybos standartams kontrolę ir išduoda šviežių vaisių ir daržovių atitikties Bendrijos prekybos standartams sertifikatus;

9.31. vykdo genetiškai modifikuotos dauginamosios medžiagos, žmonių maistui ir gyvūnų pašarams neskirtų genetiškai modifikuotų augalų ir augalinių produktų, įvežamų į Lietuvos Respubliką ir Europos Sąjungą bei vežamų tranzitu, patikrinimą ir genetiškai modifikuotų organizmų atsiradimo rizikos kultūrų stebėseną;

9.32. vykdo genetiškai modifikuotų augalų pasėlių auginimo Lietuvos Respublikos teritorijoje kontrolę, genetiškai modifikuotų augalų dauginamosios medžiagos, žmonių maistui ir gyvūnų pašarams neskirtų genetiškai modifikuotų augalų ir augalinių produktų kontrolę vidaus rinkoje;

9.33. vykdo dauginamosios medžiagos, esančios vidaus rinkoje ar auginamos Lietuvos Respublikos teritorijoje, stebėseną galimai genetiškai modifikuotų organizmų priemaišų atsiradimo rizikai vertinti;

9.34. vykdo sandėlių licencijavimą ir jų veiklos kontrolę pagal Licencijuotų sandėlių ir sandėliavimo dokumentų įstatymą;

9.35. vykdo grūdų ir jų produktų kokybės vertinimo prietaisais „Infratec“ tinklo administravimą, tobulinimą, metodinį vadovavimą bei eksploatavimo priežiūrą;

9.36. kontroliuoja, kaip grūdus superkantys ūkio subjektai, supirkdami grūdus ir įvertindami jų kokybės rodiklius, laikosi valstybės standartų bei kitų teisės aktų reikalavimų;

9.37. tikrina eksportuojamų, importuojamų paprastųjų ir kietųjų kviečių, kitų grūdų bei jų produktų, dantinių (titnaginių) kukurūzų kokybę ir išduoda kokybės sertifikatus;

9.38. nagrinėja nesutarimus tarp grūdų, dauginamosios medžiagos pirkėjų ir pardavėjų, atlieka kokybės tyrimus ir kilus ginčui teikia išvadas;

9.39. tikrina superkamų grūdų kokybės rodiklių įvertinimo ir rezultatų perkėlimo į pirkėjo surašomus kokybės ir atsiskaitymo dokumentus teisingumą;

9.40. vykdo trąšų naudojimo kontrolę;

9.41. vykdo dauginamosios medžiagos sertifikavimą, išduoda nacionalinius ir tarptautinius sertifikatus;

9.42. vykdo dauginamosios medžiagos įgaliotųjų bandinių ėmėjų, aprobuotojų ir laboratorijų patvirtinimą ir kontrolę;

9.43. kontroliuoja tiekiamos rinkai dauginamosios medžiagos atitiktį teisės aktų nustatytiems reikalavimams;

9.44. kontroliuoja dauginamosios medžiagos tiekėjų atitiktį teisės aktų nustatytiems reikalavimams;

9.45. tvarko dauginamosios medžiagos tiekėjų sąrašą;

9.46. rengia pranešimus Europos Komisijai ir kitoms Europos Sąjungos šalims narėms apie dauginamosios medžiagos sertifikavimą teisės aktų nustatyta tvarka;

9.47. užtikrina dauginamosios medžiagos siuntų ženklinimo atitiktį nustatytiems reikalavimams;

9.48. atlieka dauginamosios medžiagos vegetacinius bandymus;

9.49. vykdo leidimų tiekti rinkai tiriamos, bet dar neįrašytos į Nacionalinį augalų veislių sąrašą, veislės sėklos išdavimą;

9.50. kontroliuoja tiekiamos rinkai saugotinos veislės sėklos kiekį;

9.51. vykdo saugotinų augalų veislių sėklos kilmės rajonų patvirtinimą ir apie juos informuoja Europos Komisiją;

9.52. prieš įrašant augalų veisles į Nacionalinį augalų veislių sąrašą:

9.52.1. organizuoja jų išskirtinumo, vienodumo ir stabilumo tyrimų atlikimą;

9.52.2. atlieka selekcininkų pasiūlytų augalų veislių pavadinimų ekspertizę;

9.52.3. organizuoja ir kontroliuoja augalų veislių ūkinio vertingumo tyrimų atlikimą augalų veislių tyrimo stotyse ir metodiškai joms vadovauja;

9.52.4. atlieka tiriamų augalų veislių derliaus kokybės laboratorinius tyrimus;

9.52.5. vykdo augalų veislių ūkinio vertingumo tyrimų duomenų tikrinimą, apibendrinimą ir įvertinimą, teikia Valstybinei augalų veislių vertinimo komisijai svarstyti siūlymus dėl naujų veislių įrašymo į Nacionalinį augalų veislių sąrašą arba išbraukimo iš jo;

9.53. prieš suteikiant augalų veislėms teisinę apsaugą Lietuvos Respublikoje:

9.53.1. vykdo paraiškų suteikti augalų veislėms teisinę apsaugą Lietuvos Respublikoje ekspertizes;

9.53.2. priima sprendimus dėl teisinės apsaugos suteikimo augalų veislių selekcininkų sukurtoms ar atrastoms ir išskirtoms augalų veislėms;

9.54. tvarko ir rengia Lietuvos Respublikoje saugomų augalų veislių ir Nacionalinį augalų veislių sąrašus, augalų veislių ūkinio vertingumo tyrimo duomenis ir informaciją apie augalų veisles;

9.55. kontroliuoja į Nacionalinį augalų veislių sąrašą įrašytų augalų veislių būdingų savybių palaikymą;

9.56. kontroliuoja, kaip Lietuvos Respublikoje užtikrinama augalų veislių teisinė apsauga;

9.57. organizuoja kontrolinių augalų veislių pavyzdžių surinkimą, saugojimą ir augalų veislių atpažinimą;

9.58. rengia pranešimus Europos Komisijai ir Europos Sąjungos šalių narių kompetentingoms institucijoms apie į Nacionalinį augalų veislių sąrašą įrašytas augalų veisles dėl jų įrašymo į Bendruosius žemės ūkio augalų ar daržovių rūšių veislių katalogus ir išbraukimo iš jų;

9.59. rengia pranešimus Bendrijos augalų veislių tarnybai ir Europos Sąjungos šalių narių kompetentingoms institucijoms apie augalų veislių pavadinimus;

9.60. rengia augalų veislių palaikytojų sąrašus, teikia pranešimus Europos Komisijai ir Europos Sąjungos šalių narių kompetentingoms institucijoms apie jų pasikeitimus;

9.61. kontroliuoja, ar priimami, perimami, saugomi ir realizuojami grūdai, kuriems taikomos intervencinės priemonės, atitinka nustatytus kokybės reikalavimus;

9.62. kontroliuoja, ar intervenciniuose sandėliuose laikomų grūdų specialioji kiekio ir kokybės apskaita atitinka teisės aktų reikalavimus;

9.63. tikrina, ar intervenciniai grūdų sandėliai atitinka nustatytus reikalavimus;

9.64. atlieka intervencinio pirkimo grūdų kokybės tyrimus pagal Europos Sąjungos reglamentų reikalavimus;

9.65. kontroliuoja, kaip įmonės, saugančios valstybės rezervo ir intervenciniu būdu supirktus grūdus, laikosi grūdų ir jų produktų inventorizacijos tvarkos;

9.66. kontroliuoja valstybės rezervo grūdų kokybę, laikymo sąlygas, kiekybinę ir kokybinę apskaitą;

9.67. atlieka dauginamosios medžiagos ir grūdų kokybės tyrimus ūkio subjektų prašymu (užsakymu);

9.68. rengia mokymus su tarnybos veikla susijusiais klausimais;

9.69. dalyvauja Europos Sąjungos institucijų, Tarptautinės augalų apsaugos konvencijos, Europos ir Viduržemio jūros augalų apsaugos organizacijos, Tarptautinės sėklų tyrimų asociacijos, Ekonominio bendradarbiavimo ir plėtros organizacijos, Tarptautinės naujų augalų veislių apsaugos sąjungos, kitų tarptautinių organizacijų veikloje, projektuose bei mokymuose, bendradarbiauja su kitų šalių ir tarptautinėmis organizacijomis tarnybos kompetencijai priklausančiais klausimais, valstybės valdymo institucijomis, mokslo įstaigomis ir socialiniais partneriais;

9.70. pagal kompetenciją tvirtina tyrimų ir bandinių paėmimo metodikas;

9.71. vykdo kasmetinius grūdų derliaus kokybės tyrimus ir stebėseną;

9.72. informuoja visuomenę per visuomenės informavimo priemones fitosanitarijos, augalų apsaugos, sėklininkystės, augalų veislių registravimo ir teisinės apsaugos, grūdų supirkimo, saugojimo ir kokybės, trąšų naudojimo klausimais;

9.73. teisės aktų nustatyta tvarka valdo, naudoja valstybės turtą bei juo disponuoja;

9.74. vykdo kitas Lietuvos Respublikos teisės aktų nustatytas funkcijas.

III. TARNYBOS TEISĖS

10. Tarnyba, įgyvendindama jai pavestus uždavinius ir funkcijas, pagal savo kompetenciją turi teisę:

10.1. teisės aktų nustatyta tvarka gauti iš valstybės ar savivaldybės institucijų, taip pat įmonių, įstaigų, organizacijų bei fizinių asmenų informaciją fitosanitarijos, augalų apsaugos produktų, sėklininkystės, augalų veislių, kurioms suteikta teisinė apsauga Lietuvos Respublikoje ir/ar visoje Bendrijoje, grūdų ir jų produktų kokybės, trąšų naudojimo klausimais;

10.2. teikti siūlymus dėl teisės aktų rengimo fitosanitarijos, augalų apsaugos produktų, dauginamosios medžiagos, augalų veislių registravimo ir teisinės apsaugos, grūdų ir jų produktų kokybės, trąšų naudojimo klausimais;

10.3. naudotis kitomis Lietuvos Respublikos įstatymų ir kitų teisės aktų suteiktomis teisėmis.

IV. TARNYBOS VEIKLOS ORGANIZAVIMAS

11. Tarnybos veikla organizuojama tarnybos direktoriaus tvirtinamais metiniais veiklos planais, rengiamais vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879). Tarnybos metiniai veiklos planai ir kiti vieši pranešimai skelbiami tarnybos interneto tinklalapyje.

12. Tarnybai vadovauja direktorius, kurį skiria į pareigas ir atleidžia iš jų Lietuvos Respublikos žemės ūkio ministras.

13. Tarnybos direktorius:

13.1. atsako už tarnybai pavestų uždavinių ir funkcijų vykdymą;

13.2. užtikrina racionalų tarnybai skiriamų lėšų, technikos ir kitų materialinių resursų panaudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

13.3. užtikrina, kad tarnybos veikloje būtų vykdomi Lietuvos Respublikos įstatymų ir kitų teisės aktų reikalavimai;

13.4. užtikrina valstybės tarnautojų ir darbuotojų, dirbančių pagal darbo sutartis, mokymą, kvalifikacijos kėlimą, vertinimą;

13.5. teisės aktų nustatyta tvarka atstovauja Lietuvos Respublikai tarptautinėse organizacijose bei tarnybai visose valstybinėse, privačiose ar kitose įstaigose bei organizacijose, teisme ir arbitraže;

13.6. pagal savo kompetenciją leidžia įsakymus ir kontroliuoja jų vykdymą;

13.7. pagal savo kompetenciją sudaro sutartis ir susitarimus;

13.8. įstatymų nustatyta tvarka skiria į pareigas ir atleidžia iš jų valstybės tarnautojus ir darbuotojus, dirbančius pagal darbo sutartis, skatina juos;

13.9. tvirtina tarnybos metinius veiklos planus;

13.10. tvirtina pareigybių sąrašą, neviršijant nustatyto didžiausio leistino pareigybių skaičiaus, darbo reglamentą, vidaus darbo tvarkos taisykles, struktūrinių padalinių nuostatus, darbuotojų, dirbančių pagal darbo sutartis, ir valstybės tarnautojų pareigybių aprašymus;

13.11. skiria tarnybos valstybės tarnautojams ir darbuotojams, dirbantiems pagal darbo sutartis, nuobaudas, pašalpas;

13.12. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi.

14. Tarnybos direktorius turi pavaduotoją (-us). Direktoriaus pavaduotoją (-us) skiria į pareigas ir atleidžia iš jų tarnybos direktorius Lietuvos Respublikos teisės aktų nustatyta tvarka. Direktoriaus pavaduotojas (-ai) tiesiogiai pavaldus direktoriui. Direktoriaus pavaduotojas (-ai) atsako už uždavinių įgyvendinimą paskirtose administravimo srityse. Laikinai nesant direktoriaus, jo pareigas vykdo direktoriaus įsakymu paskirtas pavaduotojas.

15. Tarnybos direktoriaus pavaduotojas (-ai) pagal priskirtas veiklos administravimo sritis:

15.1. organizuoja, koordinuoja tarnybai pavestų uždavinių ir funkcijų vykdymą, užtikrina tarnybos struktūrinių padalinių nenutrūkstamą valdymą ir veiklos kontrolę;

15.2. užtikrina metodinį vadovavimą tarnybos struktūriniams padaliniams;

15.3. kontroliuoja darbo organizavimą tarnybos struktūriniuose padaliniuose;

15.4. administruoja tarnybos ūkinės veiklos planavimą ir organizavimą;

15.5. atlieka kitus direktoriaus pavedimus.

16. Tarnybos struktūriniai padaliniai savo veiklą organizuoja pagal šiuos nuostatus, tarnybos darbo reglamentą, tarnybos vidaus darbo tvarkos taisykles, struktūrinio padalinio nuostatus ir pareigybių aprašymus.

17. Tarnybos valstybės tarnautojų ir darbuotojų, dirbančių pagal darbo sutartis, darbo apmokėjimo tvarką nustato Lietuvos Respublikos valstybės tarnybos įstatymas, Lietuvos Respublikos darbo kodeksas ir kiti Lietuvos Respublikos įstatymai ir kiti teisės aktai.

V. TARNYBOS VIDAUS ADMINISTRAVIMO KONTROLĖ

18. Tarnybos valstybinį auditą atlieka Lietuvos Respublikos valstybės kontrolė.

19. Tarnybos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

VI. BAIGIAMOSIOS NUOSTATOS

20. Tarnyba reorganizuojama, pertvarkoma ar likviduojama Lietuvos Respublikos įstatymų nustatyta tvarka.

21. Tarnybos nuostatai keičiami Lietuvos Respublikos biudžetinių įstaigų įstatymo nustatyta tvarka.

_________________

PATVIRTINTA

Lietuvos Respublikos žemės ūkio ministro

2010 m. gegužės 24 d. įsakymu Nr. 3D-490

VALSTYBINĖS AUGALININKYSTĖS TARNYBOS PRIE ŽEMĖS ŪKIO MINISTERIJOS ADMINISTRACIJOS STRUKTŪRA

Vyriausiasis specialistas	DIREKTORIUS	Finansų ir apskaitos skyrius

DIREKTORIAUS PAVADUOTOJAS	Bendrųjų reikalų skyrius	Teisės, tarptautinio bendradarbiavimo ir personalo skyrius	DIREKTORIAUS PAVADUOTOJAS

Fitosanitarinių ir kokybės tyrimų skyrius	Augalų apsaugos produktų registravimo skyrius	Augalų dauginamosios medžiagos skyrius

Alytaus regioninis skyrius Kauno regioninis skyrius Klaipėdos regioninis skyrius Tauragės regioninis skyrius Telšių regioninis skyrius Šiaulių regioninis skyrius Panevėžio regioninis skyrius Utenos regioninis skyrius Marijampolės regioninis skyrius Vilniaus regioninis skyrius

Fitosanitarinių tyrimų poskyris	Augalų apsaugos produktų kontrolės skyrius

Grūdų skyrius

Augalų veislių registravimo ir teisinės apsaugos skyrius

Sėklų kokybės tyrimų poskyris

Grūdų kokybės tyrimų poskyris

Fitosanitarijos skyrius	Trąšų naudojimo kontrolės skyrius

Klaipėdos jūrų uosto pasienio kontrolės punkto fitosanitarijos postas (poskyris)
Kybartų pasienio kontrolės punkto fitosanitarijos postas (poskyris)
Kenos pasienio kontrolės punkto fitosanitarijos postas (poskyris)
Medininkų pasienio kontrolės punkto fitosanitarijos postas (poskyris)
Vaidotų pasienio kontrolės punkto fitosanitarijos postas (poskyris)
Šalčininkų pasienio kontrolės punkto fitosanitarijos postas (poskyris)
Lavoriškių pasienio kontrolės punkto fitosanitarijos postas (poskyris)
Raigardo pasienio kontrolės punkto fitosanitarijos postas (poskyris)

_________________